***Comunicat de presă***

***19 iunie 2025***

**Sezonul american, Bursa de spectacole și evenimente în cadrul Sezonului România-Polonia, realizate în colaborare cu ICR la FITS 2025**

Cea de-a 32-a ediție a Festivalului Internațional de Teatru de la Sibiu are loc în perioada 20-29 iunie 2025 și reunește, sub tema MULȚUMESC, 841 de evenimente pe parcursul celor 10 zile, fiind așteptați peste 5000 de artiști din 82 de țări. Institutul Cultural Român, partener strategic al FITS, susține Sezonul american și Bursa de spectacole din cadrul FITS, iar două proiecte din cadrul Sezonului Cultural România–Polonia 2024-2025 vor avea premiera în festival, în colaborare cu Institutul Cultural Român de la Varșovia: producția româno-poloneză de dans contemporan „Toaca”, rezultatul colaborării între Teatrul Polonez de Dans din Poznań și ICR Varșovia, va avea loc în 26 și 27 iunie la Filarmonica de Stat Sibiu, iar expoziția „Costum / Sculptură / Corp. Obiectele teatrale ale lui Kantor”, găzduită de Muzeul Național Brukenthal, va fi vernisată în 21 iunie, ora 13.00, la un an de la inaugurarea programului polonez al Sezonului bilateral, în același loc.

Nu mai puțin de 14 reprezentații cu cele cinci spectacole indoor și un spectacol outdoor se vor desfășura în cadrul Sezonului american din acest an: Kathleen Turner & DK Studio cu LISTEN TO ME (26 și 27 iunie), Bill Murray în NEW WORLDS (29 iunie), Howard Gospel Choir cu GLORIOUS GOD (22, 23, 24, 25, 27, 28, 29 iunie), One-Eighth Theater, IRT Theater și Soho Think Tank cu MY ONLINESS (20 și 21 iunie), și University of Michigan cu 7 HOURS DIFFERENCE, PART II: SIMPLE PRESENT TENSE. În aer liber, Cirquencia Circus prezintă DON'T BE SHY (22 și 23 iunie).  
Bill Murray și Kathleen Turner sunt printre personalitățile legendare care vor susține spectacole la Sibiu și care vor fi omagiate cu câte o stea pe Aleea Celebrităților.

„Institutul Cultural Român este onorat să fie și în acest an partenerul Festivalului Internațional de Teatru de la Sibiu, susținând al doilea an consecutiv Sezonul american, care oferă șansa întâlnirii publicului român și internațional de la Sibiu cu artiști emblematici ai scenelor americane și companii inovatoare din zona universitară și independentă. Implicarea ICR prin coproducțiile din Sezonul bilateral România-Polonia și angajamentul pentru Bursa de spectacole, alături de parteneri din rețele internaționale precum ISPA și APAP, la care ICR a aderat începând de anul trecut, reflectă angajamentul nostru de a promova cu toate ocaziile dialogul profesional și de a construi parteneriate internaționale durabile pentru profesioniștii din România. Mulțumesc, FITS!” a declarat *Liviu Jicman*, președintele Institutului Cultural Român.

Printre invitații speciali de la Bursa de spectacole se numără nume importante din peisajul artistic și cultural internațional: Adam Flatto, președinte și CEO al The Georgetown Company și co-președinte al consiliului de administrație al Park Avenue Armory din New York; Amy Cassello, director artistic la Brooklyn Academy of Music; Alicia Adams, vicepreședinte pentru programare internațională la John F. Kennedy Center; Lisa Richards Toney, președinte și CEO al Association of Performing Arts Professionals; Stephanie French, președinte al Stephanie French Consulting; Carla Hoke-Miller, director de muzică în cadrul Biroului Primarului NYC pentru Media și Divertisment; Mark Russell, curator al Under the Radar Festival; și Cosmin Chivu, conferențiar la Sands College of Performing Arts din New York.

Pe site-ul [www.sibfest.ro](http://www.sibfest.ro) sunt disponibile toate informațiile despre evenimentele din programul *FITS. MULȚUMESC.*

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro);

031 71 00 622